पाठ 13
गिदोन आणि परमेश्वराचा दूत
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	देवाने गिदोन या तरुण आणि क्षुल्लक व्यक्तीला आपल्या लोकांना वाचवण्यासाठी पाचारण केले हे मुलांना दाखवणे.

	शास्त्रवाचन
	शास्ते 6:1-23

	पाठांतर वचन
	2 करिंथकरांस 12:9
“माझी कृपा तुला पुरेशी आहे, कारण माझे सामर्थ्य [तुझ्या] दुर्बलतेत परिपूर्ण होते.”



पाठाचे सादरीकरण
सुरुवात
कुटुंबातील निरनिराळ्या सदस्यांचे स्थान आणि महत्त्व याविषयी वर्गाशी बोला. अनेकदा एखादी व्यक्ती तिच्या स्थानामुळे महत्त्वाची असते. अनेक लोक सर्वांत मोठ्या मुलाला महत्त्वाचे स्थान असलेला मानतात. काही संस्कृतींमध्ये सर्वांत वृद्ध लोकांना सर्वाधिक आदर दिला जातो.
पाठातील मुख्य मुद्दे
	1.इस्राएलमध्ये सर्वत्र परिस्थिती खूप वाईट होती. दबोराने देवाविषयी त्यांना शिकवलेले सर्व लोक विसरले होते. आता काही वर्षे उलटली होती आणि ते पुन्हा एका वेगळ्या शत्रूकडून, मिद्यानी लोकांकडून जिंकले गेले होते, जे त्यांना लुटत आणि त्यांचे जीवन खूप कठीण करत. शास्ते 6:16 आपल्या शब्दांत सांगा.
	2.मग इस्राएल लोक देवाकडे वळले आणि त्यांनी मदतीसाठी धावा केला. देवाने त्यांना शत्रूंपासून वाचवण्यासाठी एका पुढाऱ्याला पाचारण करून त्याला तयार केले. देवाने पाचारण केले तेव्हा हा तरुण गिदोन धान्य मळत होता (देठांतून दाणे झोडत होता). शत्रू आपली कापणी हिरावून घेतील या भीतीने तो हे मोकळ्या जागी न करता द्राक्षकुंडात करत होता (6:11).
	3.अचानक परमेश्वराचा दूत गिदोनाला प्रकट झाला आणि त्याला म्हणाला, “तू एक बलवान, धैर्यवान योद्धा आहेस. जा आणि इस्राएलला तुझे शत्रू मिद्यानी यांच्यापासून वाचव” (6:12-14 पाहा).
	4.गिदोनाला आश्चर्य वाटले. “मी इस्राएलला कसे वाचवू? मी कोणीही नाही. माझ्या स्वतःच्या कुटुंबातही मला काही स्थान नाही, मग सर्व इस्राएलच्या दृष्टीने तर दूरच.” एका अर्थाने गिदोन बरोबर होता. तो खरोखरच एका लहान आणि क्षुल्लक वंशातील सर्वांत कमी महत्त्वाच्या सदस्यांपैकी एक होता. पवित्र संदेशवाहकाने उत्तर दिले की तो ते करू शकतो कारण देव त्याच्याबरोबर असेल (6:15-16).
	5.तो संदेश खरोखर देवाकडून आहे याची गिदोनाला निश्चित खात्री करून घ्यायची होती, म्हणून तो अन्नाचे अर्पण तयार करायला गेला. परमेश्वराने गिदोनाबाबत मोठी सहनशीलता दाखवली आणि गिदोन अर्पण तयार करत असताना थांबायला तो तयार झाला (6:17-19).
	6.गिदोनाने ते अन्न दूताला अर्पण केले, ज्याने हातातल्या काठीने त्याला स्पर्श केला. अर्पण ज्वालांनी पेटून उठले! चित्र 13 दाखवा. मग दूत अदृश्य झाला. तो संदेश देवाकडून होता याचा आणखी पुरावा गिदोनाला नको होता (6:20-24).
कथेला आपला प्रतिसाद
देव अनेकदा क्षुल्लक किंवा दुर्बल लोकांना आपले कार्य करण्यासाठी निवडतो. सामान्य लोक स्वतःच्या सामर्थ्यावर अवलंबून न राहता देवाच्या सामर्थ्याने कार्य करतात तेव्हा ते मोठ्या गोष्टी करू शकतात. आफ्रिकन मंडळीच्या पुढाऱ्यांमध्ये आपल्याला याची उदाहरणे दिसतात:
	1.सिलिव्हानस वानी याने प्राथमिक शाळेत जाणे परवडावे म्हणून घरगडी म्हणून पैसे कमावले. देवाने त्याला युगांडाच्या मंडळीचा आर्चबिशप होण्याकडे नेले.
	2.आंगापोझा एत्सेया हा अनाथ होता. देवाने त्याला झैरेमधील आफ्रिका इन्लँड चर्चचा (CECA) अध्यक्ष होण्याकडे नेले.
	3.पास्टर पीटर म्वालुको हा विधर्मी कुटुंबातील दगड फोडणारा होता. देवाने त्याला केनियाच्या तुर्काना आणि सुदानच्या तापोसा लोकांसाठी मिशनरी होण्याकडे नेले.
पाठांतर वचन पक्के करा
पाठ 13 – गिदोन आणि परमेश्वराचा दूत	पान 




